**TÁJÉKOZTATÁS A TEMETŐ RENDJÉRŐL**

**Tulajdonos (üzemeltető):** Zsámbok Község Önkormányzata 2116 Zsámbok, Bajza Lenke tér 10.

A temető és a temetkezés rendjét Zsámbok Község Önkormányzata Képviselő-testületének a helyi köztemetőről és a temetkezés rendjéről szóló 11/2023.(IX.26.) önkormányzati rendelete szabályozza.  
**A Temető nyitvatartási ideje:** a gyalogos forgalom számára korlátozás nélkül nyitva van.  
**A Temetőbe gépjárművel a következő esetekben lehet behajtani:**  
- temető üzemeltetését és a temetkezési szolgáltatásokat ellátó jármű,  
- mozgásukban korlátozott személyeket szállító jármű,  
- síremlék felállítását végző jármű.  
A nyitva tartási idő alatt a Temetőt bárki korlátozás nélkül látogathatja, a sírokat gondozhatja. A sírok gondozásán, díszítésén kívül minden egyéb tevékenységet – annak megkezdése előtt – Zsámbok Község Önkormányzata részére be kell jelenteni.   
A temetést megelőzően a hozzátartozó a halott vizsgálati bizonyítvány egy példányával köteles a Zsámboki Polgármesteri Hivatalt a temetés bejelentése valamint sírhely megváltás érdekében felkeresni!

**Sírhely megváltási díjak (bruttó):**Egyes sírhely:

I. hely 25 év 18.000 Ft

II. hely 25 év 9.000 Ft

Kettős sírhely

I. hely 25 év 36.000 Ft

II. hely 25 év 18.000 Ft

Sírbolt 60 év 100.000 Ft

Gyermeksírhely 25 év ingyenes /18 éves korig/

Ravatalozó bérleti díja 15.000 Ft /alkalom.

Urnasírhely sírjellel együtt első megváltás 25 év 220.000 Ft

Urnasírhely 25 év 30.000 Ft

Az urnasírhely első megváltásához a polgármester részletfizetési kedvezményt biztosíthat maximum 12 hónapos időtartamra.

Előre megváltani csak a kettős sírhely második helyét lehet. A rendelkezési jogosultság a megváltás napjával kezdődik és egyes és kettes sírhely, valamint urnasírhely esetében 25 év, urnasírbolt esetén 60 év.

Sírhelyről történő lemondás esetén, ha nem más személy részére történő közvetlen lemondás történik a síremléket a lemondó személy kötelessége elbontani és a temető területéről elszállítani.

**Építési szabályok sírhely kialakításakor és síremlék építésekor:**

- sírgödröt az önkormányzat hozzájárulásával a földben lebomló anyaggal (pl.fa) burkolni lehet, azonban a koporsó aljának érintkezni kell a talajjal,

- ülőhely, pad, egyéb nem kegyeleti tárgyú tárgy csak az önkormányzat hozzájárulásával helyezhető ki,

- egyedi formájú, egyedi anyagú sírjel létesítésére építési engedély kérelmet kell benyújtani, mellékelve a vázrajzot és az anyag jellemzését.

-A sírjel, vagy az azon szereplő felirat, ábra, meg kell feleljen a kegyeleti érzés elvárásainak, semmiképpen nem lehet a közízlést, emlékezést sértő. A köztemető területén csak a sírok, sírboltok díszítésére szolgáló koszorút, virágcsokrot, dísznövényt, vázát, mécsest, sírlámpát valamint maximum 30 cm magasságú síremlék díszítését szolgáló egyéb tárgyat lehet elhelyezni. Ezek a tárgyak (növények) a sírhely méreteit nem haladhatják meg.

 A temetőben az önkormányzat egységes urnasír jelet alkalmaz, az urnasírhely urnasír jellel együtt váltható meg.  
**A Temetőben végzendő építési munkákat a Polgármesteri Hivatalba előzetesen munka megkezdése előtt legalább 3 munkanappal írásban be kell jelenteni.** A bejelentéshez szükséges nyomtatvány a Polgármesteri Hivatalban igényelhető. Az üzemeltető a munkavégzésért díjazást nem kér. Az építkezés búcsúztatást, szertartást nem zavarhat**. Az építkezéskor keletkezett hulladékot, törmeléket az építőnek el kell szállítania.** Ha ennek nem tesz eleget, az önkormányzat felszólatja az építőt, és 1 napon belül az önkormányzat az építő terhére elszállítja. Az építéshez használt ömlesztett anyagot (pl. beton), szennyeződésmentesen kell előkészíteni, a maradékot a temetőből szóródás mentesen kell elszállítani. **Beton keveréséhez keverőlemez használata kötelező, vagy hozott készbeton használható fel.**

**Növénytelepítés:**- a sírok közötti területekre növényeket telepíteni nem lehet  
- sírokra olyan növények telepíthetők, amelyek kifejlett magassága az 50 cm-t nem haladja meg és nem terjed túl a sírhely méretén.   
  
**Sírhelyek elhelyezése:**A sírhelytáblák között legalább 4 méter széles utat kell hagyni  
Parcellákon belüli sorok közötti távolság 0,6 méter  
Felnőtt és gyermek sírhelyek egymás közötti távolsága 0,5 méter

**A sírhelyek méretezése:**

A sírgödör mélysége első koporsó esetén 2.00 méter, urna földbetemetése esetén 1.00 méter.

Egy koporsó rátemetésére van lehetőség /kettős sírhelynél egymás mellett kettő/, ebben az esetben a felső koporsó/k/ aljzatának 1.6 méter mélységbe kell kerülnie. A koporsós rátemetés után még kettő darab, egymás mellé helyezendő urnarátemetésre van lehetőség, ekkor a mélység 1.00 méter.

A gyermekkoporsós sírhely mélysége 2.00 méter.

**A sírhelyek további méretezése:**

-a felnőtt egyes sírhely hosszúsága 2.1 méter, szélessége 0.9 méter.

-a felnőtt kettős sírhely hosszúsága 2.1 méter, szélessége 1.9 méter,

-a gyermek sírhely hosszúsága 1.3 méter, szélessége 0.6 méter.

**Sírhelyen túl további területet nem jogosult a hozzátartozó elfoglalni.** Így nem lehet a sírhely köré, mellé, elé szegélyt, járólapot, murvát, stb elhelyezni. Ezen szabály megszegése esetén az önkormányzat jogosult az elfoglalt területnek megfelelő sírhely megváltási díjjal arányos túl foglalási díjat felszámolni, illetve a szabálytalan építést elbontani.

Amennyiben a sírjel mérete kisebb, mint a megváltott sírhely területe, a sírjel mellé maximum 25 cm szegély építhető, az e mellett fennmaradó területre a rendeletben meghatározott növények telepíthetők.

**A sírjelek alkalmazásának szabályai:**

A temetési hely jelölésére sírjel használható, illetve létesíthető.

A sírjel nem foglalhat el a temetési helyeknél nagyobb méretet, magassága anyagától függően:

műkő, terméskő legfeljebb 1,5 méter, urnasírhelyen 1 méter lehet

kopjafa legfeljebb 2,2 méter.

**Egyéb szabályok:**

Tíz éven aluli gyermek a köztemető területén csak felnőtt felügyelete mellett tartózkodhat.

A köztemetőbe állatot bevinni – a vakvezető kutya kivételével – tilos.

Tilos a temetési helyen, mellette, vagy mögötte a gondozáshoz használatos szerszámok és egyéb eszközök tárolása.

A sírokról lekerült növényeket, koszorúkat, kisebb hulladékot a tárolóedényekbe szükséges elhelyezni.

Minden látogató kötelessége a temető környezetének védelme, rendjének és tisztaságának megőrzése.

A sírhelyek rendben tartásáról a hozzátartozók kötelesek gondoskodni. A sírhely és a szomszédos sírhely közötti terület felét köteles mindenki rendben tartani. Szélső sír esetén ahol nincs szomszédos sír minimum 20 cm-es területet kell rendben tartani.

A temetők rendjével, valamint az önkormányzati rendelettel kapcsolatos rendelkezések betartását a polgármester ellenőrzi.

**Polgármesteri Hivatal**